เนรมิตสถานีรถไฟหัวลำโพง จัดงาน “Unfolding Bangkok” ย้อนรอยรำลึกประวัติศาสตร์
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย เปิดเผยว่า การรถไฟแห่งประเทศไทย ร่วมกับสำนักงานส่งเสริมเศรษฐกิจสร้างสรรค์ (องค์การมหาชน) จัดงาน Unfolding Bangkok ณ สถานีกรุงเทพ (หัวลำโพง) โดยเนรมิตอาคารสถานีหัวลำโพง ซึ่งเต็มไปด้วยประวัติศาสตร์มีอายุยาวนานกว่า 107 ปี มาเล่าเรื่องราวย้อนรอยอดีตในรูปแบบใหม่ให้กลับมามีชีวิตชีวาอีกครั้ง เพื่อร่วมเฉลิมฉลองในโอกาสครบรอบ 126 ปีวันคล้ายวันสถาปนากิจการรถไฟ วันที่ 26 มีนาคม 2566 พร้อมเชิญชวนประชาชนและนักท่องเที่ยว ร่วมเปิดประสบการณ์ใหม่เรียนรู้ประวัติศาสตร์ของชาติ ผ่านการแสดงแสง สี เสียง ดนตรี และการแสดงหลากหลาย ที่สื่อถึงการเปลี่ยนแปลงและพัฒนาจากอดีต ปัจจุบัน สู่อนาคต ระหว่างวันที่ 18-26 มีนาคม 2566 เริ่มตั้งแต่เวลา 16.00 น.- 22.00 น. ภายในงานแบ่งออกเป็น 3 ส่วน ประกอบด้วย การจัดแสดงไฟ THE WALL 2023 : UNFOLDING HUA LAM PHONG การแสดงดนตรี จากนักร้องวงต่างๆ มากมาย ที่มาบรรเลงเพลงและมอบความสุขสนุกสนานให้กับผู้เข้าร่วมงาน และการจัดแสดงรถไฟขบวนพิเศษ เช่น รถจักรไอน้ำโมกุล ตู้รถเพรสทีจ (ที่ปรับปรุงมาอย่างสวยงาม) ตู้รถโดยสาร ชั้น 3 (รุ่นเก้าอี้ไม้) เป็นต้นอย่างไรก็ตาม ในวันเสาร์ที่ 25 มีนาคม 2566 จะมีไฮไลท์สำคัญโดยจะมีขบวนรถพิเศษนำเที่ยว KIHA 183 กรุงเทพ – อยุธยา - กรุงเทพ ที่นักท่องเที่ยวได้จองตั๋วนำเที่ยวไว้แล้ว วิ่งออก - เข้า จากชานชาลาที่ 5 ในช่วงเวลา 07.00 น.– 08.10 น. และ 19.45 น.– 22.00 น. และในวันอาทิตย์ที่ 26 มีนาคม 2566 จะมีขบวนรถจักรไอน้ำพิเศษนำเที่ยว กรุงเทพ - อยุธยา รุ่นแปซิฟิค หมายเลข 824 และ 850 ที่นักท่องเที่ยวได้จองตั๋วนำเที่ยวไว้แล้ว วิ่งออก - เข้า จากชานชาลาที่ 5 ในช่วงเวลา 07.00 น.– 08.10 น. และ 18.35 น.– 22.00 น. ทำให้นักท่องเที่ยวสามารถร่วมบันทึกภาพของขบวนรถ KIHA 183 และหัวรถจักรไอน้ำรุ่นต่างๆ ที่หาชมได้ยากในโอกาสนี้ด้วย